
A modernkori kalózkodás és a nemzetközi jog

A kalóz szó hallatán a legtöbb ember egész másra gondol, mint korábban. Sokan a számítógéppel, médiatartalmakkal kapcsolatos „kalózkodásra” vagy a modern korban számos más e jelzővel ellátott tevékenységre gondolnak. Dolgozatomban azonban a hagyományos értelemben vett tengeri kalózkodással foglalkozom. Az olvasóban felmerülhet a kérdés, hogy miért kell egyáltalán foglalkozni a kalózkodás problémájával egy olyan országban, ahol nincs is tenger, tehát kalóztámadásoktól aligha kell tartani. Sőt sokan akár azt is gondolhatják, hogy manapság már nem is történnek ilyesfajta támadások.
Azonban több olyan tényező is felmerül a modern kalózokkal kapcsolatban, amelyek igenis hatással lehetnek Európára, hazánkra, sőt akár az egész világra. Vegyük figyelembe előszöris a gazdasági szempontokat. A kalóztámadás veszélyétől tartva sok kereskedelmi hajó más, sokszor költségesebb, viszont biztonságosabb útvonalat választ, ez viszont a termékek, szolgáltatások árának növekedésében érződhet. A kalózok tevékenysége környezeti katasztrófákat is előidézhet, ha például a támadások során megsérül a megtámadott hajó és a rakomány a tengerbe ömlik. Ez legfőképp akkor veszélyes, ha a szállítmány nyersolaj. De maga a hajóroncs elsüllyedése és egyéb anyagok vízbe kerülése is komoly környezeti károkat okozhat.
A 20. század elejére szinte teljesen visszaszorultak a kalóztámadások, az 1980-as évekre azonban ismét egyre jobban előtérbe kerültek, mára pedig komoly nemzetközi problémát jelentenek. A kalózkodás a nemzetközi jognak egy olyan területe, amelyet pontos jogszabályi keretek között rögzítenek, számos nemzetközi egyezmény lelhető fel a témában. Ezen jogszabályok a gyakorlatban azonban nehezen érvényesíthetők, vagy az érvényesítés ütközik valamilyen problémába. A legveszélyeztetettebb területekhez tartozik például Szomália, Délkelet-Ázsia, ahol mindennapos küzdelmet okoz a tengeri haramiák elleni fellépés. A károk pontos összegét nehéz számszerűsíteni. A 2010-es években, a szomáliai kalózkodás csúcsán, a támadások mintegy 7 és 12 milliárd dolláros kárt okoztak a gazdaságnak.
 



